钦定古今图书集成/明伦汇编/官常典/第400卷 > 罗大纮
## 钦定古今图书集成/明伦汇编/官常典/第400卷 > 罗大纮

按《明外史》本传：“大纮，字公廓，吉水人。早以学行知名，
举万历十四年进士，授行人。十九年八月迁礼科给
事中。甫拜命，即上《定制书》数千言。已，复言视朝宜勤，
语皆切直。先有诏以二十年春册立东宫，至是工部
主事张有德以预备仪物请。帝怒，命夺俸三月，更缓
册立事。尚书曾同亨请如前诏，忤旨切让。大纮复以”
为言，诏夺俸如有德。大学士许国、王家屏连署阁臣
名，乞收新命，纳诸臣请。帝益怒。首辅申时行方在告，
闻帝怒，乃密揭言：“臣虽列名公疏，实不与知。乡者诸
司有言，臣辄谕止之。惟社稷大计，断自宸衷。”帝喜，手
诏褒答，而揭与诏俱发礼科。故事，阁臣密揭无发科者。时行惭惧，亟谋之礼科。都给事中胡汝宁遣使取
揭。时独大纮守科，欲勿予，使者绐取之。及往索，时行
留不发。大纮乃抗疏曰：“臣奉职无状，谨席槁以待。独
念时行受国厚恩，乃内怀二心，藏奸畜祸，误国卖友，
罪何可胜言！夫时行身虽在告，凡翰林迁改之奏，皆
俨然首列其名，何独于建储一事深避如此！纵陛下
赫然震怒，加国等以不测之威，时行亦当与分过。况
陛下未尝怒，而乃沮塞睿聪，摇动国本。苟自献其乞
怜之术，而遏主上悔悟之萌，此臣所大恨也。”假令国
等得请，将行庆典而恩泽加焉，时行亦辞之乎？盖其
私心妄意陛下有所牵系，故阳附廷臣请立之议，而
阴缓其事，以为自交宫掖之谋。使请之而得，则明居
羽翼“之功，不得，则别为集菀之计。其操此术以愚一
世久矣，不图今日乃发露之也。《传》曰：‘见无礼于其君
者诛之，如鹰鹯之逐鸟雀也’。时行之无礼甚矣。臣愿
与之并斥。”疏入，帝震怒，命贬边方杂职。俄以六科锺
羽正等论救，斥为民，羽正等夺俸。中书舍人黄正宾
复抗疏力诋时行。帝怒，下狱拷讯，斥为民。时行亦不
自安，无何，竟引去。大纮初，受学于徐用检。既归，与邹
元标讲学，志行高卓，乡人以配里先达，罗伦、罗洪先，
号为“三罗。”天启中，赠光禄少卿。